[{"text_idx": "#000003", "text": "dimanc\u0302o, la 24-a de junio 2018"}, {"text_idx": "#000004", "text": "La mateno estis sufic\u0302e malvarma, nur 9\u00b0C. Christine devis iam eliri sian hamakon kaj veni en la tendon. Estis la unua nokto en kiu du el niaj tri tendoj estis uzataj."}, {"text_idx": "#000005", "text": "Baldau\u0306 post atingo de la supra parto de la s\u0302iplifto necesis ripari pneu\u0306on de Cedric. Ni s\u0302ang\u0302is la flankon de la kanalo, kvankam la ponto estis barita \u2013 bicikle ja eblis trapasi."}, {"text_idx": "#000006", "text": "En kelkaj lokoj oni riparis ankau\u0306 la biciklovojon lau\u0306 la kanalo, kio tre necesas, c\u0302ar kelkaj partoj estas en tre malbona stato. Sed ne pro tio ni subite havis akcidenton: kuniklo kas\u0302ita vojrande saltis antau\u0306 la biciklon de Christine, tiel rapide, ke s\u0302i ne povis reagi. S\u0302i trafis g\u0302in per ambau\u0306 radoj. La kompatinda besto ankorau\u0306 provis forsalti, sed apenau\u0306 plu eblis c\u0302ar jam rompig\u0302is la spino. Ni levis g\u0302in de la loko kie g\u0302i haltis kaj g\u0302i mortis en niaj brakoj."}, {"text_idx": "#000007", "text": "Jam longe ni parolis pri tio, ke ni dum bicikla karavano foje mang\u0302u beston kiu jam mortis pro akcidento. Somere malfacilas, c\u0302ar la viando tro rapide putras. Sed jen fres\u0302a kuniklaj\u0302o! Bedau\u0306rinde ni ne havis tempon por buc\u0302i kaj kuiri g\u0302in. Lastmomente ni ja akceptis inviton de Valer, la estro de la Verdaj Skoltoj, kaj tial planis pli longan bicikladon hodiau\u0306. La tempopremo permesis nur respektoplene meti la kadavron en arbaron kiel nutraj\u0302on por aliaj bestoj."}, {"text_idx": "#000008", "text": "Mallonge antau\u0306 Charleroi ni forlasis la kanalvojon kaj grimpis al alia biciklovojo c\u0302irkau\u0306 la urbo sur iama fervojo. La surfaco estas sufic\u0302e bona, tamen ne la transiroj de diversaj stratoj."}, {"text_idx": "#000009", "text": "Tiel ni atingis la riveron Sambre kaj sekvis g\u0302in mallonge por atingi la novan domon de Valer. Li regalis nin per bonegaj memfaritaj picoj. C\u0302i tie Cedric adiau\u0306is, c\u0302ar li planis ankorau\u0306 en la sama tago rebicikli hejmen al Lieg\u0302o."}, {"text_idx": "#000010", "text": "La varmego igis kelkajn el ni siesti en la g\u0302ardeno, g\u0302is ni devis dau\u0306rigi, c\u0302ar la celo de la tago estis loko, kie la Verdaj Skoltoj havas terenon kun ruldomo. Tien ni biciklis sur alia fervojbiciklovojo, kiu permesis facile gajni denove altecon. Tie eblis ankau\u0306 lasi Najeli iom kuri. Nur ses semajnojn antau\u0306 la starto de la karavano s\u0302i estis trafita de au\u0306to, kaj necesis operacii rompitajn femuron kaj pelvon. Dum la karavano ni povis g\u0302oje observi ke s\u0302i kapablas mars\u0302i kaj kuri pli kaj pli lerte, rapide kaj longe."}, {"text_idx": "#000011", "text": "Por la vespermang\u0302o ni c\u0302i-foje ne bezonis propran kuirilon, c\u0302ar la ruldomo de la Verdaj Skoltoj estas bone ekipita."}, {"text_idx": "#000012", "text": "2 pensoj pri \u201cC\u0302e la Verdaj Skoltoj\u201d"}, {"text_idx": "#000014", "text": "Ho, kiom bele revidi la ruldomon en kiu mi pasigis tiom da noktojn kaj tagojn aventurajn kun miaj mojosegaj amikoj la verdaj skoltoj <3 \ud83d\ude00"}, {"text_idx": "#000016", "text": "Retpos\u0302tadreso ne estos publikigita. Devigaj kampoj estas markitaj *"}]